In nomine sanctæ ac individuæ Trinitatis. Dignum duximus litteris adnotare, quod Arlebaldus Præpositus sancti Petri de Belenava reddidit Deo, et sancto Petro et Besuensi Ecclesiæ, omne fœdum, quod habebat de Abbate, et de Monachis super Mansos de Arcione, sicut supradiximus, omnem consuetudinem et quicquid calumpnii vel juris habebat super supradictos, super altare in dono posuit, pro sua anima, suorumque antecessorum, ipse et uxor ejus, et filii ejus æternaliter. Et propter hoc, ut hæc donatio inconvulsa permaneat, dedit illi Albricus Monachus qui tunc temporis Arcionem gerebat, duas eminas frumenti, et unam vaccam, et redemit illi de Ranaldo de Miribel quinque eminas annonæ, quas perdiderat apud Cuseriacum, cum quadraginta solidis. Huic rei adsignamus testes: Sig. Stephani Abbat. Wilenci, Johannis, Joffredi. Et de familia sancti Petri, Othberti, Hugonis, Gisleberti, Nerduini, Johannis, et aliorum multorum.